Document ID: 32014R0627

KOMMISSIONENS FORORDNING (EU) Nr. 627/2014
af 12. juni 2014
om ændring af forordning (EU) nr. 582/2011 med henblik på tilpasning til den tekniske udvikling for så vidt angår partikelovervågning ved hjælp af egendiagnosesystemet
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 595/2009 af 18. juni 2009 om typegodkendelse af motorkøretøjer og motorer med hensyn til emissioner fra tunge erhvervskøretøjer (Euro VI) og om adgang til reparations- og vedligeholdelsesinformationer om køretøjer og om ændring af forordning (EF) nr. 715/2007 og direktiv 2007/46/EF og om ophævelse af direktiv 80/1269/EØF, 2005/55/EF og 2005/78/EF (1), navnlig artikel 5, stk. 4, og artikel 12, stk. 3, og
ud fra følgende betragtninger:
(1)
I henhold til Kommissionens forordning (EU) nr. 582/2011 (2) er Kommissionen forpligtet til at foretage en undersøgelse af, hvorvidt der for køretøjer med kompressionstænding findes tekniske muligheder for at overvåge dieselpartikelfilterets (DPF) ydelse i forhold til grænseværdierne for egendiagnosesystemet (OTL) som angivet i tabel 1, bilag X, i nævnte forordning.
(2)
Kommissionen har foretaget en sådan undersøgelse og konkluderet, at en teknologi, der kan overvåge dieselpartikelfilterets ydelse i forhold til OTL er til rådighed. Det fremgår imidlertid også af undersøgelsen, at det vil være hensigtsmæssigt at udskyde datoen for anvendelsen af disse DPF-ydelseskrav for at give industrien en passende frist til at sikre dem adgang til udstyret i masseproduceret form og til at tilpasse det til køretøjerne. Det er derfor nødvendigt at tilpasse tabel 1 i tillæg 9 til bilag I til forordning (EU) nr. 582/2011 med henblik på tilføjelse af den nye gennemførelsesdato.
(3)
For så vidt angår motorer med styret tænding bør tabel 1 i tillæg 9 til bilag I til forordning (EU) nr. 582/2011 også tilpasses, ved at der indsættes en kolonne, der henviser til kravet om overvågning af niveauerne for carbonmonoxid i forhold til OTL-værdierne i tabel 2 i bilag X til forordning (EU) nr. 582/2011, samt en kolonne, der henviser til ydelseskravene i punkt 6 til 6.5.5.1 i bilag X til nævnte forordning.
(4)
Forordning (EU) nr. 582/2011 bør derfor ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Det Tekniske Udvalg for Motorkøretøjer -
VEDTAGET DENNE FORORDNING:
Artikel 1
I forordning (EU) nr. 582/2011 foretages følgende ændringer:
1)
Artikel 4, stk. 8, affattes således:
»8. De i punkt 2.3.3.3 i bilag X angivne alternative bestemmelser for DPF-funktionsovervågning kan efter anmodning fra fabrikanten anvendes indtil den 31. december 2015 for så vidt angår nye typer af køretøjer eller motorer og indtil den 31. december 2016 for alle nye køretøjer, der sælges, registreres eller ibrugtages i Unionen.«
2)
Bilag I ændres som angivet i bilaget til denne forordning.
Artikel 2
Typegodkendelser af motorer med kompressionstænding og køretøjer i henhold til bogstav B i tabel 1 i tillæg 9 til bilag I, som er meddelt inden denne forordnings anvendelsesdato, forbliver gyldige efter den pågældende dato.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. juni 2014.

Labels: 7
8
1
20